**N A C R T**

**KOMUNIKACIJSKE STRATEGIJE ZA**

**POSTUPAK IZRADE I PROVEDBE PLANA**

**RAZVOJA OSJEČKO-BARANJSKE ŽUPANIJE**

**ZA RAZDOBLJE DO 2027. GODINE**

U Osijeku, listopada 2020. godine

**S a d r ž a j**

[1. Uvod 2](#_Toc53473333)

[2. Ciljevi Komunikacijske strategije 3](#_Toc53473334)

[*2.1.* *Opći cilj* 3](#_Toc53473335)

[*2.2.* *Specifični komunikacijski ciljevi* 3](#_Toc53473336)

[*2.3.* *Smjernice za poduzimanje aktivnosti* 4](#_Toc53473337)

[3. Ciljne skupine 4](#_Toc53473338)

[*3.1.* *Radna skupina* *za pripremu Plana razvoja OBŽ* 5](#_Toc53473339)

[*3.2.* *Partnersko vijeće Osječko-baranjske županije* 5](#_Toc53473340)

[*3.3.* *Donositelji odluka na nacionalnoj, regionalnoj i lokalnoj razini* 5](#_Toc53473341)

[*3.4.* *Jedinice lokalne samouprave, javne ustanove i javnopravna tijela* 5](#_Toc53473343)

[*3.5.* *Zainteresirana javnost i šira zajednica* 5](#_Toc53473344)

[*3.6.* *Mediji kao prenositelji informacija* 6](#_Toc53473345)

[4. Komunikacijske poruke, mjere i alati 6](#_Toc53473346)

[*4.1.* *Ključne komunikacijske poruke* 6](#_Toc53473347)

[*4.2.* *Komunikacijske mjere* 6](#_Toc53473348)

[*4.3.* *Komunikacijski alati* 7](#_Toc53473349)

[5. Financijski okvir za provedbu Komunikacijske strategije 8](#_Toc53473350)

[6. Praćenje i vrednovanje provedbe Komunikacijske strategije 9](#_Toc53473351)

[7. Komunikacijski akcijski plan 10](#_Toc53473352)

**1. Uvod**

Sukladno odredbama Zakona o sustavu strateškog planiranja i upravljanja razvojem Republike Hrvatske ("Narodne novine" broj 123/17.) i Zakona o regionalnom razvoju Republike Hrvatske ("Narodne novine" broj 147/14., 123/17. i 118/18.), Plan razvoja Osječko-baranjske županije za razdoblje do 2027. godine (u daljnjem tekstu: Plan razvoja OBŽ) temeljni je srednjoročni akt strateškog planiranja, koji se donosi u svrhu definiranja posebnih ciljeva za provedbu dugoročnih akata strateškog planiranja, Nacionalne razvojne strategije do 2030. godine te sektorskih i višesektorskih strategija. Usmjeren je na definiranje osnovnih polazišta daljnjeg uravnoteženog razvoja Osječko-baranjske županije, utemeljenog na održivom i učinkovitom korištenju raspoloživih resursa, sukladno načelu partnerstva i suradnje te ostalim temeljnim načelima politike regionalnog razvoja.

Temeljem odredbi Uredbe o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave ("Narodne novine" broj 89/18.) obvezna je izrada komunikacijske strategije i komunikacijskog akcijskog plana za akte strateškog planiranja, radi odgovarajućeg informiranja, komunikacije i vidljivosti postupka planiranja javnih politika.

Komunikacijska strategija za postupak izrade i provedbu Plana razvoja Osječko-baranjske županije za razdoblje do 2027. godine (u daljnjem tekstu: Komunikacijska strategija) izrađuje se na temelju najbolje prakse država članica Europske unije i prethodnih iskustava. U tom smislu, komunikacijska strategija uvažava prethodna iskustva vezana uz plansko razdoblje provedbe Županijske razvojne strategije Osječko-baranjske županije za razdoblje do 2020. godine (u daljnjem tekstu: ŽRS OBŽ 2020) i Komunikacijsku strategiju do 2020. godine, koji su predstavljali dokumente od posebne važnosti kada je u pitanju jačanje konkurentnosti i realizacija vlastitih razvojnih potencijala, putem aktivnosti komunikacije i informiranja, a u svrhu transparentne i učinkovite provedbe ŽRS OBŽ 2020. Poduzete aktivnosti komunikacije i informiranja imale su za svrhu postizanje sljedećih posebnih ciljeva:

1. informiranje javnost o ulozi ŽRS OBŽ 2020 u ostvarivanju ravnomjernog razvoja OBŽ,

2. informiranje dionika i potencijalnih korisnika o dostupnim mogućnostima financiranja razvojnih projekata,

3. osiguravanje stalne transparentnosti provedbe ŽRS i

4. usklađivanje komunikacijske aktivnosti svih partnerskih institucija.

Iskustvo stečeno u provedbi zadanih aktivnosti, postignuto partnerstvo s dionicima na području OBŽ kao i uspostava sustava koji svim građanima omogućuje jednak pristup informacijama služili su kao temelj za izradu ovoga dokumenta.

Komunikacijska strategija ističe nužnost kontinuirane suradnje nacionalnih, regionalnih i lokalnih vlasti te provedbe partnerskih konzultacija između predstavnika javnog i civilnog sektora, gospodarskih subjekata, predstavnika obrazovnih institucija i znanstvene zajednice u svim fazama izrade i provedbe Plana razvoja OBŽ. Sastavni dio Komunikacijske strategije je komunikacijski akcijski plan, kojim se definiraju rokovi i dinamika provedbe mjera korištenjem komunikacijskih alata u svrhu ostvarenja utvrđenih ciljeva.

Osječko-baranjska županija (u daljnjem tekstu: OBŽ), kao nositelj izrade i Javna ustanova Županijska razvoja agencija Osječko-baranjske županije (u daljnjem tekstu: JU ŽRA OBŽ), koju je Skupština Osječko-baranjske županije na 30. sjednici 2. lipnja 2020. godine Odlukom o pokretanju postupka izrade Plana razvoja Osječko-baranjske županije za razdoblje do 2027. godine ("Županijski glasnik" broj 5/20.), ovlastila za izradu Plana razvoja OBŽ i koordinaciju cjelokupnog postupka izrade Plana razvoja OBŽ, komunicirat će s javnošću putem tradicionalnih, ali i putem digitalnih komunikacijskih kanala u kojima su posvetili dio prostora upravo regionalnom razvoju s informacijama o postupku izrade i provedbe Plana razvoja OBŽ i redovito će objavljivati sve novosti vezane za njegovu izradu i provedbu.

Putem navedenih komunikacijskih kanala i kroz proces javnog savjetovanja sve ciljne skupine bit će redovito obavještavane o svim fazama postupka izrade i provedbe Plana razvoja OBŽ. Šira javnost bit će informirana o svim koracima izrade i provedbe Plana razvoja OBŽ, čime se poštuje načelo dostupnosti, partnerstva i transparentnosti, a kako bi se javnosti otvorila mogućnost doprinosa njezinoj izradi.

Komunikacijska strategija se izrađuje za razdoblje trajanja izrade i provedbe Plana razvoja OBŽ. Vremenski slijed aktivnosti za razdoblje u kojem se provodi postupak izrade i provedbe Plana razvoja OBŽ nalazi se na kraju ovoga dokumenta u okviru komunikacijskog akcijskog plana.

**2. Ciljevi Komunikacijske strategije**

***2.1. Opći cilj***

Opći cilj Komunikacijske strategije jest pružiti doprinos promicanju važnosti politike regionalnoga razvoja u svrhu poticanja ravnomjernog i održivog razvoja OBŽ u odnosu na nacionalnu razinu kao i doprinos povećanju i optimalnom korištenju razvojnog potencijala slabije razvijenih područja.

***2.2. Specifični komunikacijski ciljevi***

U svrhu postizanja navedenog općeg cilja utvrđeni su specifični komunikacijski ciljevi i način njihova ostvarenja koji su u skladu sa specifičnim komunikacijskim potrebama Plana razvoja OBŽ.

Specifični komunikacijski ciljeviuključuju:

1. uspostavu učinkovite komunikacije i suradnju svih dionika u procesu izrade i provedbe Plana razvoja OBŽ,
2. unaprjeđenje transparentnosti i informiranosti svih dionika, odnosno javnosti u svim fazama izrade i provedbe Plana razvoja OBŽ,
3. podizanje svijesti o ulozi i značaju Plana razvoja OBŽ za razvoj OBŽ i jedinica lokalne samouprave na njezinom području,
4. informiranje javnosti o mogućim izvorima financiranja, posebice o fondovima Europske unije namijenjenim projektima usmjerenima k regionalnom razvoju s naglaskom na mogućnosti na području OBŽ.

Navedeni specifični komunikacijski ciljevi bit će ostvareni kroz komunikacijske mjere koje su prikazane u sljedećem poglavlju.

Ostvarenost rezultata mjerit će se na kraju postupka izrade Plana razvoja OBŽ, odnosno na kraju svake godine provedbe Plana razvoja OBŽ kroz dostizanje konkretnih unaprijed određenih pokazatelja za svaki od navedenih specifičnih ciljeva.

Očekivani rezultatispecifičnih komunikacijskih ciljeva su:

1. uspostavljena učinkovita komunikacija i suradnja svih dionika u procesu izrade i provedbe Plana razvoja OBŽ,
2. postignuta transparentnost i informiranost svih dionika, odnosno javnosti u svim fazama izrade i provedbe Plana razvoja OBŽ,
3. podignuta svijest o ulozi i značaju Plana razvoja OBŽ za razvoj OBŽ i jedinica lokalne samouprave na njezinom području,
4. javnost informirana o mogućim izvorima financiranja, posebice o fondovima Europske unije namijenjenim projektima usmjerenima k regionalnom razvoju s naglaskom na mogućnosti na području OBŽ.

Pokazatelji kojima će se pratiti postignuće rezultata specifičnih komunikacijskih ciljeva su:

1. Pokazatelji ostvarenja specifičnog komunikacijskog cilja broj 1.:

* broj održanih radionica Radne skupine za pripremu Plana razvoja OBŽ,
* broj održanih radionica/sastanaka/fokus grupa u procesu izrade Plana razvoja OBŽ,
* broj održanih sjednica Partnerskog vijeća Osječko-baranjske županije tijekom izrade i provedbe Plana razvoja OBŽ,
* broj sudionika na održanim događanjima u postupku izrade i provedbe Plana razvoja OBŽ.

1. Pokazatelji ostvarenja specifičnog komunikacijskog cilja broj 2.:

* broj objava na službenim internetskim stranicama u svrhu informiranja javnosti o tijeku izrade i provedbe Plana razvoja OBŽ,
* broj medijskih objava o postupku izrade i provedbe Plana razvoja OBŽ,
* provedeno javno savjetovanje u postupku izrade Plana razvoja OBŽ te prateći pokazatelji: vrijeme trajanja javnog savjetovanja, broj pristiglih komentara, broj prihvaćenih/odbijenih komentara,
* broj javnih događanja u procesu izrade i provedbe Plana razvoja OBŽ usmjerenih na informiranje javnosti.

1. Pokazatelji ostvarenja specifičnog komunikacijskog cilja broj 3.:

* broj sudionika na javnim događanjima organiziranima u postupku izrade i provedbe Plana razvoja OBŽ,
* evidencija broja posjeta mrežnih stranica OBŽ i JU ŽRA OBŽ te njihovih profila na društvenim mrežama,
* broj osoba informiranih putem newslettera JU ŽRA OBŽ.

1. Pokazatelji ostvarenja specifičnog komunikacijskog cilja broj 4.:

* broj medijskih objava o mogućnostima financiranja projekata regionalnog razvoja,
* broj obavljenih informiranja i savjetovanja s potencijalnim korisnicima sredstava Europske unije za provedbu projekata regionalnog razvoja.

***2.3. Smjernice za poduzimanje aktivnosti***

Sve aktivnosti u okviru ove Komunikacijske strategije poduzimat će se na način kako slijedi:

* informacije će biti prezentirane u jasnom, pristupačnom i razumljivom obliku,
* aktivnosti će se temeljiti na usmjeravanju svih relevantnih poruka ciljnim skupinama,
* ciljne skupine bit će uzete u obzir već prilikom razvijanja i korištenja komunikacijskih alata. Navedeno obuhvaća vrijeme koje ciljna skupina ima na raspolaganju za informacijski kontekst u kojem primaju informacije i kapacitet za primanje informacija, kao što je primjerice pristup Internetu,
* sve će aktivnosti biti komplementarne i konzistentne te će se težiti uspostavljanju nadopunjavajućih komunikacijskih alata i odašiljanju cjelovite poruke,
* uspostavit će se sustav praćenja i ažuriranja informacija, kako bi iste bile u tijeku s vremenom i potencijalnim promjenama situacije.

**3. Ciljne skupine**

Ciljne skupine su skupovi dionika s područja OBŽ koji imaju aktivnu ili pasivnu ulogu u ostvarenju ciljeva, prioriteta i mjera razvoja OBŽ. Kontinuirana suradnja i komunikacija s ciljnim skupinama omogućit će učinkovitiji proces izrade i provedbe Plana razvoja OBŽ.

Ciljne skupine za Komunikacijsku strategiju obuhvaćaju dionike, kako slijedi:

* Radnu skupinu za pripremu Plana razvojaOBŽ,
* Partnersko vijeće Osječko-baranjske županije,
* donositelje odluka na nacionalnoj, regionalnoj i lokalnoj razini,
* jedinice lokalne samouprave Osječko-baranjske županije,
* javne ustanove i javnopravna tijela s područja Osječko-baranjske županije,
* zainteresiranu javnost (npr. sektorske dionike, potencijalne korisnike),
* širu zajednicu,
* medije kao prenositelje informacija.

***3.1. Radna skupina*** ***za pripremu Plana razvoja OBŽ***

Radna skupina za pripremu Plana razvoja Osječko-baranjske županije za razdoblje do 2027. godine (u daljnjem tekstu: Radna skupina) osnovana je odlukom župana Osječko-baranjske županije. Radna skupina broji16 članova i aktivno sudjeluje u postupku izrade Plana razvoja OBŽ.

***3.2. Partnersko vijeće Osječko-baranjske županije***

Partnersko vijeće Osječko-baranjske županije (u daljnjem tekstu: Partnersko vijeće) je savjetodavno tijelo za potrebe pripreme i praćenja provedbe planskih dokumenata politike regionalnog razvoja koji se donose temeljem Zakona o sustavu strateškog planiranja i upravljanja razvojem Republike Hrvatske ("Narodne novine" broj 123/17.) i Zakona o regionalnom razvoju Republike Hrvatske ("Narodne novine" broj 147/14., 123/17. i 118/18.) s ciljem utvrđivanja zajedničkih prioriteta na razini jedinice područne (regionalne) samouprave.

Partnersko vijeće osnovano je rješenjem župana Osječko-baranjske županije od 19. svibnja 2020. godine ("Županijski glasnik" broj 5/20.) kojim se imenuju njegovi članovi i zamjenici članova, a u skladu s Uredbom o osnivanju, sastavu, djelokrugu i načinu rada partnerskih vijeća ("Narodne novine" broj 103/15.). Partnersko vijeće čine 33 člana i njihovi zamjenici. Partnersko vijeće uključeno je u pripremu Plana razvoja OBŽ i to prilikom analize i identifikacije potreba razvoja, odabira prioriteta i ciljeva, dodjeljivanja sredstava te utvrđivanja pokazatelja ostvarenja planskog dokumenta i provedbe horizontalnih načela, a s ciljem utvrđivanja zajedničkih prioriteta na razini jedinice područne (regionalne) samouprave, predlaganja strateških projekata i obavljanja drugih poslova u skladu sa zakonom.Partnersko vijeće sudjeluje u praćenju provedbe Plana razvoja OBŽ.

***3.3. Donositelji odluka na nacionalnoj, regionalnoj i lokalnoj razini***

Donositelji odluka na nacionalnoj, regionalnoj i lokalnoj razini koji svojim djelovanjem izravno utječu na sadržaj i provedbu politike regionalnog razvoja te su sukladno načelu partnerstva i suradnje ključni čimbenik u postupku izrade i provedbe Plana razvoja OBŽ. Ovo uključuje i zadužene službenike u upravnim tijelima OBŽ, djelatnike JU ŽRA OBŽ i sl.

***3.4. Jedinice lokalne samouprave, javne ustanove i javnopravna tijela***

Na području OBŽ ima 35 općina i sedam gradova, odnosno ukupno 42 jedinice lokalne samouprave. Javne ustanove i javnopravna tijela s područja OBŽ obuhvaćaju: Hrvatsku gospodarsku komoru, Županijsku komoru Osijek, Obrtničku komoru Osijek, Hrvatski zavod za zapošljavanje, područnu služba Osijek, Hrvatsku poljoprivrednu komoru, Javnu ustanovu za upravljanje zaštićenim prirodnim vrijednostima Osječko-baranjske županije, Zavod za prostorno uređenje Osječko-baranjske županije, Županijsku upravu za ceste, Turističku zajednicu Osječko-baranjske županije, Hrvatsku udrugu poslodavaca, Regionalni ured Osijek, Sveučilište Josipa Jurja Strossmayera u Osijeku te druge javne ustanove, zavode i institute.

***3.5. Zainteresirana javnost i*** *š****ira zajednica***

Radi postizanja ciljeva te podizanja svijesti o ulozi i značenju Plana razvoja OBŽ od velike je važnosti upoznati javnost s razvojnim ciljevima te s procesom izrade i provedbe strateško-planskog dokumenta. Širu zajednicu i zainteresirane dionike čine svi stanovnici OBŽ kao i sve one organizacije koje svojim djelovanjem pridonose ostvarivanju ciljeva regionalnog razvoja kao primjerice studenti, studentske organizacije i akademska zajednica, znanstvene i istraživačke institucije, organizacije civilnoga društva, poduzetničke potporne institucije, sindikati i drugi.

***3.6. Mediji kao prenositelji informacija***

Jedan od važnijih komunikacijskih alata za informiranje jesu mediji. Veoma su bitni u procesu izrade i provedbe Plana razvoja OBŽ zbog pravovremenog komuniciranja i informiranja šire javnosti i potencijalnih korisnika o procesu izrade i provedbe važnog strateško-planskog dokumenta na regionalnoj razini. Rad s medijima bit će uređen na način da se osigura kontinuirana, učinkovita i pravovremena diseminacija informacija vezanih uz proces izrade i provedbe Plana razvoja OBŽ.

**4. Komunikacijske poruke, mjere i alati**

***4.1. Ključne komunikacijske poruke***

Ciljevi Komunikacijske strategije bit će realizirani provedbom komunikacijskih mjera i aktivnosti koje će se tijekom razdoblja izrade i provedbe Plana razvoja OBŽ usklađivati s pojedinim fazama.

Komunikacijske mjere i aktivnosti poduzimat će se u tri faze, kojima odgovaraju ključne komunikacijske poruke:

1. u prvoj fazi fokusirati će se na uspostavljanje i usklađivanje komunikacije među dionicima uključenima u izradu Plana razvoja OBŽ i informiranje javnosti o načinima uključivanja i koracima koji slijede u procesu izrade Plana razvoja OBŽ,
2. u drugoj fazi aktivnosti će se preusmjeriti na aktivno informiranje javnosti o odrađenim aktivnostima i na uključivanje svih zainteresiranih dionika u samu izradu Plana razvoja OBŽ kroz postupak javnog savjetovanja,
3. u trećoj fazi aktivnosti i mjere biti će usmjerene na aktivno informiranje javnosti o provedbi Plana razvoja OBŽ, odnosno na izvještavanje o provedenim aktivnostima u okviru posebnih ciljeva postavljenih Planom razvoja OBŽ za svaku pojedinu godinu i na sudjelovanje javnosti u vrednovanju za vrijeme provedbe Plana razvoja OBŽ te njegovim eventualnim kasnijim izmjenama i dopunama.

Za vrijeme provedbe komunikacijskih aktivnosti, provodit će se aktivnosti praćenja i vrednovanja ostvarenja komunikacijskih mjera i aktivnosti te ciljeva i pokazatelja komunikacijske strategije. To će uključivati praćenje i analizu medijskih objava i analizu neposrednog komuniciranja s ciljnim skupinama. Komunikacijski pristup bit će prilagođen s obzirom na rezultate navedene aktivnosti, u svrhu realizacije ciljeva postavljenih u ovoj Komunikacijskoj strategiji.

***4.2. Komunikacijske mjere***

OBŽ i JU ŽRA OBŽ odgovorne su za realizaciju ciljeva navedenih u ovoj Komunikacijskoj strategiji.

Komunikacijske mjere uključuju:

1. redovitu internu komunikaciju i koordinaciju dionika (pisana i usmena komunikacija i koordinacija, savjetovanje, sjednice Partnerskog vijeća OBŽ i Radne skupine, itd.) s ciljem učinkovitosti procesa i rezultata izrade te kvalitete, brojnosti i sinergije ostvarenih rezultata,
2. redovito informiranje i savjetovanje s dionicima putem prikladnih i dostupnih komunikacijskih alata o svim značajnim koracima poduzetim u procesu izrade i provedbe Plana razvoja OBŽ (npr. osnivanje Partnerskog vijeća, održavanje sastanaka i koordinacija, dijeljenje medijskih objava vezanih uz izradu i provedbu Plana razvoja OBŽ ili njegovih dijelova i sl.),
3. pravovremenu dostupnost informacija na službenim internetskim stranicama OBŽ i JU ŽRA OBŽ, kao glavni izvor informacija svim ciljnim skupinama o svim fazama izrade i provedbe Plana razvoja OBŽ,
4. održavanje javnih događanja, radi povezivanja i poticanja partnerstva dionika u postupku izrade i provedbe Plana razvoja OBŽ, a osobito radi informiranja o mogućnostima financiranja razvojnih aktivnosti, programa, projekata, itd.,
5. osiguranje medijske vidljivosti s ciljem omogućavanja protoka informacija o izradi i provedbi Plana razvoja OBŽ do najšire javnosti.

***4.3. Komunikacijski alati***

Komunikacijski alati su načini prenošenja informacija ciljanoj publici, odnosno kanali kojima će se OBŽ i JU ŽRA OBŽ koristiti za obavještavanje i savjetovanje sa zainteresiranom javnošću. Ovdje su navedeni alati koji su se pokazali najrelevantnijima u informiranju zainteresiranih dionika o izradi i provedbi Plana razvoja OBŽ, a koji će se koristiti u procesu savjetovanja o izradi Plana razvoja OBŽ.

*Elektronička pošta*

Kao komunikacijski alat, elektronička pošta koristi se u svrhu redovitog službenog komuniciranja svih dionika koji su izravno i/ili neizravno uključeni u izradu i provedbu Plana razvoja OBŽ, što uključuje i informiranje zainteresirane javnosti putem redovitog newslettera JU ŽRA OBŽ.

Ciljne skupine: članovi Radne skupine, Partnerskog vijeća i drugi donositelji odluka, jedinice lokalne samouprave OBŽ, javne ustanove i javnopravna tijela s područja OBŽ, šira zajednica, sektorski dionici i mediji

Pokazatelji: broj poslane elektronske pošte, broj newslettera i broj primatelja newslettera JU ŽRA OBŽ

*Službene internetske stranice*

Internetske stranice OBŽ te JU ŽRA OBŽ predstavljaju elektronički alat, tj. kanal putem kojeg će objavljivati sve relevantne informacije vezane uz izradu i provedbu Plana razvoja OBŽ. OBŽ na svojoj internet stranici ima podstanice *Savjetovanje sa javnošću* koje omogućuju internetsko savjetovanje s javnošću o prijedlozima općih akata odnosno strateških ili planskih dokumenata.

OBŽ provodi savjetovanje sa svim zainteresiranim dionicima o prijedlozima općih akata sukladno Zakonu o pravu na pristup informacijama (''Narodne novine'' broj 25/13. i 85/15.), Kodeksu savjetovanja sa zainteresiranom javnošću u postupcima donošenja zakona, drugih propisa i akata (''Narodne novine'' broj 140/09.) i Statutu Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18. i 2/20.), Upute o načinu provedbe postupka savjetovanja tijela Osječko-baranjske županije s javnošću, KLASA: 011-01/16-01/2, URBROJ: 2158/1-01-02-16-2 od 15. ožujka 2016. godine i KLASA: 011-01/17-01/4, URBROJ: 2158/1-01-02-17-2 od 12. prosinca 2017. godine. Savjetovanje s dionicima i zainteresiranom javnošću zakonska je obveza prikupljanja povratnih informacija od zainteresirane javnosti o odlukama koje su u nadležnosti tijela javne vlasti, pri čemu je riječ o dvosmjernom procesu koji obuhvaća informiranje, uključivanje i partnerstvo u postupku donošenja akata.

Također, JU ŽRA OBŽ na svojoj internet stranici <http://www.zra.hr/> obavještava sve zainteresirane dionike o najnovijim informacijama vezanima uz izradu Plana razvoja OBŽ.

Ciljne skupine: članovi Radne skupine i Partnerskog vijeća te drugi donositelji odluka, jedinice lokalne samouprave OBŽ, javne ustanove i javnopravna tijela s područja OBŽ, šira zajednica, sektorski dionici i mediji

Pokazatelji: broj objava na službenim internetskim stranicama OBŽ i JU ŽRA OBŽ, broj posjetitelja, proveden postupak internetskog savjetovanja sa zainteresiranom javnošću u postupku izrade Plana razvoja OBŽ

*Profili na društvenim mrežama*

Profili Osječko-baranjske županije i JU ŽRA OBŽ otvoreni su na društvenoj mreži *Facebook* u svrhu izravnog informiranja i predstavljanja najnovijih vijesti vezanih uz proces i korake izrade i provedbe Plana razvoja OBŽ.

Ciljne skupine: članovi Radne skupine i Partnerskog vijeća te drugi donositelji odluka, jedinice lokalne samouprave OBŽ, javne ustanove i javnopravna tijela s područja OBŽ, šira zajednica, sektorski dionici i mediji

Pokazatelji: broj objava na društvenomrežnim profilima OBŽ i JU ŽRA OBŽ, broj dijeljenja objava, broj posjetitelja društvenomrežnih profila.

*Priopćenja za medije*

Mediji predstavljaju ključan element u kreiranju javnog mnijenja i kao takvi imaju veliki utjecaj na širu javnost. Svjesni njihove važnosti i utjecaja, kroz objave i oglase u tisku, sudjelovanja u informativnim emisijama na radiju i televiziji, kroz priopćenja za medije, nastojat će se informirati šira javnost koja nije izravno uključena u proces izrade i provedbe Plana razvoja OBŽ. U metode povećanja medijske vidljivosti spadaju priopćenja za medije, radio i TV promidžba te promidžba putem internetskih medija.

Ciljne skupine: donositelji odluka na nacionalnoj, regionalnoj i lokalnoj razini, jedinice lokalne samouprave Osječko-baranjske županije, javne ustanove i javnopravna tijela s područja Osječko-baranjske županije, šira zajednica, sektorski dionici i mediji

Pokazatelji: broj izrađenih priopćenja za medije, broj medijskih objava, broj održanih tiskovnih konferencija, broj televizijskih i radijskih nastupa.

*Javna događanja*

Od raznih oblika javnih događanja, koristit će se sljedeći oblici javnih događanja kojem je cilj ostvarenje izravne komunikacije sa zainteresiranom javnošću, za vrijeme izrade i provedbe Plana razvoja OBŽ: predstavljanje, informativni događaj, okrugli stol, sjednica, sastanak, radionica, fokus grupa, konferencija.

Ciljne skupine: članovi Radne skupine, Partnerskog vijeća i drugi donositelji odluka, jedinice lokalne samouprave OBŽ, javne ustanove i javnopravna tijela s područja OBŽ, šira zajednica, sektorski dionici i mediji

Pokazatelji: broj i oblik održanih javnih događanja, broj sudionika, broj medijskih objava o javnim događanjima.

**5. Financijski okvir za provedbu Komunikacijske strategije**

Provedba Komunikacijske strategije za postupak izrade i provedbe Plana razvoja OBŽ zahtjeva osiguravanje potrebnih financijskih sredstva te odgovarajućih tehničkih kapaciteta i ljudskih potencijala od strane OBŽ i JU ŽRA OBŽ.

Sredstva za provedbu komunikacijskih aktivnosti koje proizlaze iz ove Komunikacijske strategije (financijska, tehnička i ljudski potencijali) osigurat će se iz postojećih sredstava zadanih godišnjim Proračunom OBŽ i Financijskim planom JU ŽRA OBŽ.

Osim spomenutih financijskih sredstava, za provedbu Komunikacijske strategije nužno je osigurati potrebne tehničke preduvjete, koji se prvenstveno odnose na informatičku i telekomunikacijsku opremu te odgovarajuće prostorne uvjete za održavanje radnih sastanaka, tematskih radionica, info-dana i drugih javnih događanja. OBŽ i JU ŽRA OBŽ će u okviru svojih mogućnosti, staviti na raspolaganje svoje tehničke kapacitete potrebne za ostvarenje ciljeva Komunikacijske strategije.

**6. Praćenje i vrednovanje provedbe Komunikacijske strategije**

Za koordinaciju aktivnosti praćenja i izvještavanja o komunikacijskima mjerama, aktivnostima i postignutim rezultatima u procesu izrade i provedbe Plana razvoja OBŽ zadužena je JU ŽRA OBŽ, pri čemu će se izvještavanje nositelja izrade (OBŽ) izvršiti po dovršetku procesa izrade Plana razvoja OBŽ, odnosno nakon svake kalendarske godine provedbe Plana razvoja OBŽ.

Uspješnost provedbe Komunikacijske strategije pratit će se putem indikativnih pokazatelja uspješnosti navedenih u Tablici 1., te će se sukladno rezultatu praćenja, prema potrebi, komunikacijski pristup prema pojedinim ciljnim skupinama modificirati, odnosno prilagođavati.

*Tablica 1.* Pokazatelji uspješnosti prema komunikacijskoj mjeri i komunikacijskom alatu

|  |  |  |  |
| --- | --- | --- | --- |
| **KOMUNIKACIJSKA MJERA** | **KOMUNIKACIJSKI ALAT** | **POKAZATELJ USPJEŠNOSTI** | **POČETNA/ CILJNA\* VRIJEDNOST** |
| Redovita interna komunikacija i koordinacija dionika | Organiziranje internih sastanaka, radionica, sjednica, seminara | 1. broj sastanaka/radionica/  sjednica/seminara  2. broj sudionika | 1. P-0; C-20  2. P-0; C-250 |
| Redovito informiranje i savjetovanje s dionicima o svim značajnim koracima poduzetim u procesu izrade i provedbe Plana razvoja OBŽ | Službene internetske stranice OBŽ i JU ŽRA OBŽ  Medijske objave | 1. broj objava na internetskim stranicama i profilima  2. statistika posjeta  3. provedeno savjetovanje sa zainteresiranom javnošću | 1. P-0; C-50  2. P-0; C-2000  3. P-0; C-1 |
| Pravovremena dostupnost informacija | Službene internetske stranice OBŽ i JU ŽRA OBŽ | 1. broj objava na internetskima stranicama i profilima  2. statistika posjeta  3. broj newslettera | 1. P-0; C-20  2. P-0; C-1000  3. P-0; C-15 |
| Održavanje javnih događanja | Organiziranje javnih radionica, sastanaka, fokus grupa, konferencija, info-dana, i drugih javnih događanja | 1. broj održanih javnih događanja  2. broj sudionika | 1. P-0; C-10  2. P-0; C-100 |
| Osiguranje medijske vidljivosti | Provođenje medijskih kampanja, oglašavanje i sudjelovanje u medijima, slanje medijskih priopćenja | 1. broj priopćenja za medije  2. broj objava u medijima | 1. P-0; C-10  2. P-0; C-30 |

\*P - početna vrijednost; C - ciljna vrijednost

**7. Komunikacijski akcijski plan**

Akcijski plan prikaz je potrebnih komunikacijskih mjera odnosno radnji koje doprinose ostvarenju ciljeva Komunikacijske strategije. U nastavku je sveobuhvatni plan primjenjiv za cijelo vrijeme trajanja procesa izrade i provedbe Plana razvoja OBŽ.

*Tablica 2.* Komunikacijski akcijski plan za postupak izrade Plana razvoja Osječko-baranjske županije za razdoblje do 2027. godine

|  |  |  |  |  |
| --- | --- | --- | --- | --- |
| **SPECIFIČAN KOMUNIKACIJSKI CILJ** | **CILJNA SKUPINA** | **KOMUNIKACIJSKE MJERE I ALATI** | **VREMENSKI OKVIR** | **NOSITELJ PROVEDBE** |
| Uspostava učinkovite komunikacije i suradnje svih dionika u procesu izrade Plana razvoja OBŽ | Radna skupina, Partnersko vijeće, donositelji odluka, JLS-i i javnopravna tijela OBŽ | Interna komunikacija i koordinacija dionika | Kontinuirano 2020.-2027. | JU ŽRA OBŽ, OBŽ |
| Unaprjeđenje transparentnosti i informiranosti javnosti u svim fazama izrade Plana razvoja OBŽ | Donositelji odluka, JLS-i i javnopravna tijela OBŽ, šira zajednica, mediji | Informiranje o svim koracima u izradi i provedbi Plana razvoja OBŽ | Kontinuirano 2020.-2027. | JU ŽRA OBŽ, OBŽ |
| Savjetovanje sa zainteresiranom javnošću vezano uz izradu Plana razvoja OBŽ | Svibanj/lipanj 2021. |
| Pravovremena dostupnost informacija na službenim internetskim stranicama | Kontinuirano 2020.-2027. |
| Podizanje svijesti o ulozi i značaju Plana razvoja OBŽ za razvoj OBŽ i jedinica lokalne samouprave na njezinom području | Donositelji odluka, JLS-i i javnopravna tijela OBŽ, šira zajednica, mediji | Održavanje javnih događanja | Kontinuirano 2020.-2027. | JU ŽRA OBŽ, OBŽ |
| Informiranje javnosti o mogućim izvorima financiranja, posebice o fondovima EU usmjerenima k regionalnom razvoju na području OBŽ | Radna skupina, Partnersko vijeće, donositelji odluka, JLS-i i javnopravna tijela OBŽ, šira zajednica | Pravovremena dostupnost informacija na službenim internetskim stranicama | Kontinuirano 2020.-2027. | JU ŽRA OBŽ, OBŽ |
| Održavanje javnih događanja |
| Osiguranje medijske vidljivosti |